1. **IDENTIFIKAČNÉ ÚDAJE STAVBY**

**NÁZOV STAVBY:** **OBNOVA KULTÚRNEHO DOMU S KNIŽNICOU V OBCI BORŠA**

**KLASIFIKÁCIA STAVBY:** KS 1261 Budova pre kultúru a verejnú zábavu

**POPIS STAVBY:** Samostatne stojaci objekt

**ÚČEL STAVBY:** Kultúrny dom s knižnicou

**CHARAKTER STAVBY:** Obnova existujúcej budovy

**MIESTO STAVBY:** parc. C KN č. 621, 622

**KATASTRÁLNE ÚZEMIE:** Borša

**OBEC:** Borša

**OKRES:** Trebišov

**STAVEBNÍK:** Obec Borša, Ružová 188/2, PSČ: 076 32

**DODÁVATEĽ:** Vybraná stavebná firma

**ZODPOVEDNÝ PROJEKTANT:** Ing. arch. Igor Hradský, č.a. 2495 AA

**PROJEKTANTI:** Ing. Zuzana Oborilová, Ing. Veronika Binarová

**STUPEŇ PD:** Dokumentácia pre stavebné povolenie

1. **CHARAKTERISTIKA STAVBY** 
   1. **Základné údaje charakterizujúce stavbu a jej budúcu prevádzku**

Projekt dielu ASR rieši kompletný návrh obnovy kultúrneho domu v katastrálnom území Borša v obci Borša v okrese Trebišov. Riešený objekt sa nachádza na parcelách C KN č. 621 a 622. Budova kultúrneho domu s knižnicou pozostáva vo väčšej časti z jedného nadzemného podlažia, v časti z dvoch nadzemných podlaží a je čiastočne podpivničená.

Po vyše 50-ročnej prevádzke si objekt žiada komplexnú rekonštrukciu i menšiu zmenu dispozičného riešenia v snahe využiť disponibilitu objektu, zlepšiť jeho tepelnotechnické podmienky a zvýšiť bezpečnosť stavebných konštrukcií objektu.

Rozsah obnovy zahŕňa zateplenie obvodového plášťa aj podstrešného priestoru, výmenu strešnej krytiny, výmenu výplní otvorov, klampiarskych a zámočníckych výrobkov, úpravu odkvapového chodníka, menšie dispozičné zmeny v interiéri objektu a vytvorenie vonkajšieho dvora s bezbariérovými vstupmi do kultúrnych sál. V interiéri budú nové povrchové úpravy – podlahy, omietky, podhľady, vymení sa sanita aj oceľové schodiská.

Obnova kultúrneho domu by mala zabezpečiť, aby všetky vekové skupiny obyvateľov obce Borša oživili komunitné spolunažívanie a prekonali sociálnu izolovanosť. Obnovené priestory rozšíria možnosti a skvalitnia vykonávanie rôznych záujmových činností a spolkov. Medzi dôležité úlohy prestavby patrí zlepšenie východiskového stavu pre posilnenie ekonomickej prevádzky objektu a jeho trvalá udržateľnosť.

V súčasnosti sa v 1. podzemnom podlaží v severozápadnej časti objektu nachádzajú sklady a šatne s hygienickým zázemím pre zamestnancov. Prístupné sú schodiskom z pódia v kinosále v 1. nadzemnom podlaží aj z exteriéru vonkajším schodiskom z dvora.

V severovýchodnej časti suterénu je technická miestnosť so zníženým stropom prístupná kovovým schodiskom ukrytým pod kovovým poklopom z priestoru toaliet, s dvomi oknami, pôvodne určená ako sklad uhlia (ústredné kúrenie sa do objektu zaviedlo až v 70-tych rokoch 20. storočia). V návrhu je servisná miestnosť prístupná novovybudovaným exteriérovým schodiskom zo severnej strany, poklop aj schodisko z 1.NP sa odstránia kvôli zväčšeniu priestoru toaliet.

Po exteriérovom schodisku v prednej juhovýchodnej časti budovy sa dostaneme na vstupnú terasu na 1.NP, hlavným vchodom do vstupnej haly, odkiaľ sú prístupné dve sály - kinosála s pódiom /sála „A“/ a kultúrna sála /sála „B“/. Pod pódiom v kinosále je znížené miesto pre orchester oddelené múrikom, ktoré navrhujeme zrušiť, nakoľko v súčasnosti nemá využitie. V časti sály „B“ je dvomi schodiskami popri obvodových stenách prístupná galéria. Na 1. NP sa ešte nachádzajú toalety, schodisko na poschodie, kuchyňa a technická miestnosť - kotolňa.

V navrhovanom dispozičnom riešení sú upravené priestory toaliet - kapacitne pripravené na väčší počet návštevníkov, zmení sa umiestnenie schodiska na 2.NP, miestnosť kotolne sa rozdelí na technickú miestnosť a WC pre imobilných s prebaľovacím pultom pre mamičky s deťmi.

Na 2. nadzemnom podlaží sa nachádza knižnica s výstupom na exteriérovú terasu, sklad a premietacia miestnosť pre kinosálu, ktoré sú v návrhu spojené do jedného skladu.

V navrhovanom riešení je v zadnej časti parcely č. 622 vytvorený vonkajší dvor bezbariérovo prístupný z oboch sál „A“ aj „B“.

Navrhované dispozičné riešenie v maximálnej možnej miere spĺňa požiadavky investora. Po realizácii prestavby dôjde k výraznému zlepšeniu možností kultúrneho uplatnenia. Objekt bude slúžiť pre miestnych občanov, potreby obecného úradu, záujmové krúžky a zábavné aktivity pre všetky vekové skupiny, špeciálne spolok dôchodcov. Špeciálne využitie je v sále „A“ – premietanie filmov, prednášková činnosť, vystúpenie v rámci malých javiskových foriem a malých estrádnych akcií.

* 1. **Objektová skladba**

SO 01 – Kultúrny dom s knižnicou

* 1. **Bilančné údaje Kultúrneho domu s knižnicou**

STARÝ STAV:

ZASTAVANÁ PLOCHA - KULTÚRNY DOM PODĽA LV: 676 m2

ÚŽITKOVÁ PLOCHA 1.PP: 85,55 m2

ÚŽITKOVÁ PLOCHA 1.NP: 568,96 m2

ÚŽITKOVÁ PLOCHA 2.NP: 116,36 m2

CELKOVÁ ÚŽITKOVÁ PLOCHA: 770,87 m2

NOVÝ STAV:

ZASTAVANÁ PLOCHA – KULT. DOM p.č. 621 podľa LV: 676 m2

VÝMERA PARCELY č. 622 podľa LV: 3003 m2

VÝMERA PARCIEL č.621+622 podľa LV spolu: 3679 m2

ÚŽITKOVÁ PLOCHA 1.PP: 85,63 m2

ÚŽITKOVÁ PLOCHA 1.NP: 557,93 m2

ÚŽITKOVÁ PLOCHA 2.NP: 65,63 m2

CELKOVÁ ÚŽITKOVÁ PLOCHA: 709 m2

ÚŽITKOVÁ PLOCHA - DVOR: 443,1 m2

CELKOVÁ ÚŽITKOVÁ PLOCHA VRÁTANE DVORA: **1152 m2**

ZASTAVANOSŤ CELKOM: 31,31 %

KOEFICIENT ZASTAVANOSTI: 0,31

KOEFICIENT ZELENE: 0,69

* 1. **Prehľad východiskových údajov**

Podklady na spracovanie PD sú:

* investičný zámer
* platné STN normy a vyhlášky
* požiadavky investora
* výpis z listu vlastníctva
* obhliadka, fotodokumentácia a zameranie existujúceho objektu
  1. **Vecné a časové väzby na okolitú výstavbu a súvisiace investície**

Ide o obnovu existujúcej budovy kultúrneho domu s knižnicou bez nárokov na súvisiace investície a bez väzieb na okolitú výstavbu.

* 1. **Prehľad užívateľov a prevádzkovateľov**

Užívateľom stavby budú obyvatelia obce Borša.

* 1. **Údaje o postupnom uvádzaní stavby do prevádzky**

Kompletne zrealizovaná stavba bude uvedená do prevádzky po vydaní kolaudačného rozhodnutia.

V Košiciach, september 2020

Ing. Zuzana Oborilová a Ing. Veronika Binarová